Cancer ta prevenibel\nCancer ta prevenibel si bo tene cuenta cu ne!\nCancer ta prevenibel. Con?\nE bon noticia ta cu abo mes por reduci e posibilad di haya cancer. Estudio ta mustra cu desaroyo di cancer ta uno complica y cu ta depende di varios factor. Cientificonan ta kere cu ta existi un relacion entre nos estilo di bida, loke nos ta come y algun tipo di cancer. Ta consehabel pa tuma e siguiente puntonan na consideracion pa asina reduci bo posibilidad di haya cancer.\nPercura pa bo cuminda ta contene fibra cu ta den p.e. pan bruin/volkoren, cereal, popcorn, rasenchi, apel cu casca, apelsina, tomati, wortel, spinazi, bonchi cora. Estudio ta mustra cu cuminda cu ta contene fibra por reduci e riesgo di cancer na tripa. Tambe ta bon pa come col (cora y/of blanco), broccoli, bloemkool, spruitjes,\nAlcohol ta malo pa bo\nConsumo exagera di alcohol, principalmente combina cu humamento (of kauwmento) di tabaco ta aumenta riesgo di haya cancer den boca, garganta y stoma.\nCancer na pulmon ta manifesta su mes mas frecuente cerca hende cu ta huma. E personanan aki no solamente por haya cancer na pulmon of den garganta, pero tambe na blaas di urina.\nCorda riba vitamina A y C\nScohe fruta y berdura color berde scur , pa asina bo haya e cantidad necesario di vitamina A y C. Pro-vitamina A bo ta haya den entre otro: wortel, spinazi, calalu, batata dushi, pampuna, papaya, broccoli. Pro-vitamina C mester come apelsina, grapefruit, shimarucu, kiwi, promenton (cora y berde), mango, milon. E fruta y berduranan aki por reduci riesgo di cancer di garganta (coro-coro, gulido) y pulmon. E miho manera pa obtene vitamina ta den un nutricion balansa. Come tur dia 1 copi di berdura y por lo menos 1 pida fruta.\nPeso, no lag’e bai for di man\nPercura pa bo no subi di peso. Custumbra di come saludabel y haci ehercicio, por lo menos 1/2 ora 3-5 biaha pa siman, esaki lo yuda bo controla bo peso. Puntra bo docter of un dietista, pa midi bo peso saludabel. Baha man na cuminda cu ta contene hopi vet y sucu. Evita cuminda cu ta contene hopi vet satura, manteca y res. Haci bo porcionnan di cuminda mas chikito.\nRayo di solo por ta peligroso\nRayonan di solo por ta peligroso principalmente pa hende color di cuero cla. Exceso di rayo ultravioleta (u.v.) , di cual e rayonan di solo ta consisti, por ocasiona cancer di cuero. Evita solo sin usa proteccion. Merdia ora solo ta halto entre 11 – 3 atardi e rayonan ta mas fuerte. Bisti un sombre y usa crema (SPF) cu ta blokea e rayonan fuerte.\nNos partinan intimo\nTanto hende homber como hende muher mester tene nan partinan intimo limpi. Ta recomendabel pa hende homber hala e cuero di penis patras pa asina lab’e mihor. Esaki mester hacie tur dia y tambe despues di tene relacion sexual. Hende muher mester haci paptest regularmente y hende homber mester controla cerca nan docter di cas , nan prostaat.\nOra di scohe cuminda\nA wordo comproba cu na paisnan caminda cu nan ta come cuminda hopi salo y huma, tin hopi mas cancer na esofago. Evita cuminda cu ta hopi salo y baha man cu cuminda barbecue.\n← Cancer ta curabel si descubrie na tempo\nE ABC di salud di pecho →